2.3 การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

-   ลักษณะผลิตภัณฑ์

  กลุ่มบริษัทฯ แบ่งสายผลิตภัณฑ์ตามรายละเอียดดังนี้

  (1.1) เฟอร์นิเจอร์สนาม (Garden Furniture)

  บริษัท ซันวู้ดอินดัสทรีส์ จำกัด (มหาชน) เป็นผู้ผลิตและจำหน่ายเฟอร์นิเจอร์ชุดสนาม (Garden
  Furniture) ซึ่งเป็นเฟอร์นิเจอร์ที่ผลิตจากไม้จริง (Solid Wood) โดยใช้ไม้สัก
  แบ่งสินค้าเป็น 3 ประเภท คือ

-   แบบ Classic ได้แก่ เฟอร์นิเจอร์ที่มีรูปทรงแบบเก่าสมัยวิคตอเรีย
    ไม่มีการเปลี่ยนแปลงรูปแบบมานาน ลักษณะเด่น ได้แก่ การใช้ไม้ขนาดใหญ่ แข็งแรง ทนทาน
    เหมาะแก่การใช้งานกลางแจ้ง เช่น สนาม หรือสวนสาธารณะ

-   แบบ Trend เป็นแนวความคิดใหม่ในการออกแบบเฟอร์นิเจอร์สนาม
    เพื่อใช้ตั้งบริเวณชานนอกบ้านในฤดูร้อน
    และใช้ในบ้านได้ด้วยโดยสามารถซ้อนเก็บได้ในช่วงฤดูหนาว
    จึงสามารถพัฒนารูปแบบได้ทันสมัยกว่าแบบ Classic มีน้ำหนักเบากว่าใช้ไม้น้อย
    และเล่นสไตล์ต่าง ๆ ได้มากกว่า สามารถออกแบบร่วมกับวัตถุดิบอื่น เช่น stainless
    steel, หินแกรนิต ฯลฯ
    เฟอร์นิเจอร์ประเภทนี้จึงเป็นการเสริมช่องว่างในทางการตลาดระหว่างเฟอร์นิเจอร์ภายในบ้านทั่วไปและเฟอร์นิเจอร์สนามแบบ
    Classic และมีแนวโน้มการตลาดที่สดใส

-   ผลิตภัณฑ์วัสดุก่อสร้าง (Building Materials) ได้แก่ไม้พื้น บานประตู กรอบหน้าต่าง
    ราวบันได และอื่นๆ

  (1.2) ผลิตภัณฑ์ไม้สำหรับบ้านอยู่อาศัย (Wood Building Materials)

  บริษัท ซันวู้ดอินดัสทรีส์ จำกัด (มหาชน) ได้เพิ่มการผลิตสินค้าไม้สำหรับบ้านพัก อาศัย เช่น
  บานประตู, ไม้พื้น, ลูกขั้นและราวบันไดฯ เพื่อรองรับธุรกิจสำหรับ
  อสังหาริมทรัพย์ที่กำลังขยายตัว และมีแนวโน้มตลาดที่สดใสในระยะยาว

3.  เฟอร์นิเจอร์สำหรับใช้ภายในบ้านและสำนักงาน (Home and Office Furniture)

  บริษัท ซันแคบิเนท จำกัด เป็นผู้ผลิตเฟอร์นิเจอร์ใช้ในบ้านและสำนักงาน
  ซึ่งได้ตระหนักถึงคุณภาพของผลิตภัณฑ์
  เพื่อสนองความต้องการและสร้างความพึงพอใจให้ลูกค้าโดยการนำระบบบริหารงานคุณภาพ ISO
  9002 มาเป็นแนวทางในการดำเนินงานของกลุ่มบริษัทฯ และได้รับการรับรองมาตรฐานสากล
  ISO 9002 จาก BVQI วันที่ 21 พฤศจิกายน พ.ศ. 2543 และเมื่อ วันที่ 4 พฤศจิกายน 2546
  ได้รับการรับรองมาตรฐาน ISO 9001:2000

  ผลิตภัณฑ์ที่มีคุณภาพภายใต้การควบคุมคุณภาพตามมาตราฐานสากล มีดังนี้

-   เฟอร์นิเจอร์แบบสแกนดิเนเวีย (Scandinavian Design) โดยเฉพาะชุดห้องอาหาร
    ชุดห้องรับแขก ห้องพักผ่อน ชุดห้องนอน ฯลฯ สำหรับลูกค้าตลาดยุโรป(EU) สหรัฐอเมริกา
    โดยทำการผลิตที่โรงงานนวนคร

-   Office Collection ได้แก่ เฟอร์นิเจอร์ชุดสำนักงานที่ผลิตจากไม้บอร์ด
    ปิดทับผิวหน้าด้วยวีเนียร์ไม้สัก ไม้เชอร์รี่ และไม้อื่นๆ เป็น
    เฟอร์นิเจอร์สามารถถอดประกอบได้ (Knock Down)
    เพื่อประหยัดการขนส่งไปยังต่างประเทศ

-   เฟอร์นิเจอร์ ญี่ปุ่น สำหรับลูกค้าตลาดญี่ปุ่น(Otsuka Style)
    โดยทำการผลิตที่โรงงานบางปะอิน ได้แก่ ชุดรับประทานอาหาร จาก ไม้ยางพารา
    ไม้มะม่วงและไม้เนื้อแท้อื่น เฟอร์นิเจอร์ญี่ปุ่นมีรูปร่าง แบบ ขนาดและสีสันโดยเฉพาะ
    เพราะจะมีขนาดเล็กกว่ามาตรฐานของยุโรปและสหรัฐอเมริกา
    ทั้งเน้นเทคนิคการทำสีที่พิถีพิถันมาก

    3.  แผ่นไม้วีเนียร์

  บริษัท ลองซาน วีเนียร์ จำกัด เป็นผู้ผลิตและจำหน่าย แผ่นไม้บางวีเนียร์
  ใช้เป็นวัตถุดิบสำหรับอุตสาหกรรมเฟอร์นิเจอร์โดยนำไปปิดผิวหน้า เช่น โต๊ะ, ตู้, ประตู, ฝ้า
  และ ผนัง นอกจากนี้ใช้กันมากสำหรับอุตสาหกรรมตกแต่งภายในเรือสำราญ
  และเรือยอร์ชขนาดใหญ่ปัจจัยที่มีผลกระทบต่อโอกาสหรือข้อจำกัดในการประกอบธุรกิจ คือ
  การรณรงค์ให้ใช้วัตถุดิบจากแหล่งผลิตที่มีการทดแทนอย่างยั่งยืน (SFM)
  ซึ่งอาจส่งผลกระทบต่อการประกอบธุรกิจได้ แต่ในขณะเดียวกันนับเป็นโอกาสใหม่ที่บริษัทฯ
  จะนำสินค้า จากป่าปลูกออกสู่ตลาดในยุโรป เพื่อขายให้แก่ลูกค้าที่เรียกร้อง ซึ่งขณะนี้บริษัทฯ
  ได้นำไม้สวนป่า เช่นนี้เข้าสู่กระบวนการผลิตบ้างแล้ว

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์และบริการที่สำคัญ

  บริษัทฯ เป็นผู้นำในการผลิตและส่งออกผลิตภัณฑ์เฟอร์นิเจอร์ไม้สัก มากกว่า 20 ปี
  เรามีความตั้งใจ และรักษาข้อได้เปรียบทางการแข่งขัน โดยได้มุ่งเน้นถึงคุณภาพ,
  การพัฒนาสินค้ารูปแบบใหม่, การส่งมอบที่ตรงเวลา และบริการหลังการขาย
  เรามีลูกค้าชั้นนำกระจายทั่วโลก ทั้งในอเมริกา ยุโรป และเอเซีย

-   กลยุทธ์การแข่งขัน

  บริษัทฯ ได้พยายามรักษาจุดเด่นของผลิตภัณฑ์ ซึ่งเน้นเรื่องคุณภาพ
  และเพิ่มเติมจุดเด่นในด้านรูปแบบใหม่ๆ
  เรามีการควบคุมขบวนการผลิตตั้งแต่ขั้นตอนแรกจนถึงขั้นตอนสุดท้าย
  ได้ลงทุนในการวางแผนพัฒนารูปแบบผลิตภัณฑ์ใหม่ มีการศึกษานำวัสดุอื่นๆ นอกจากไม้สัก
  และนำเทคนิคใหม่มาช่วยในการพัฒนาเฟอร์นิเจอร์อยู่เสมอ
  มีการเซ็นสัญญาว่าจ้างนักออกแบบเฟอร์นิเจอร์ ชาวยุโรปเพื่อออกแบบสินค้าใหม่ๆ ด้วย

  บริษัทฯ ได้เข้าร่วมงานแสดงสินค้าเฟอร์นิเจอร์ระดับประเทศในประเทศต่างๆ
  เพื่อให้เฟอร์นิเจอร์ของบริษัทฯ แพร่หลาย และเป็นที่รู้จักของกลุ่มลูกค้าเป้าหมาย อาทิเช่น
  Chicago Fair, Spoga Fair Germany, Bella Fair Denmark นอกจากนี้บริษัทฯ
  ยังได้ร่วมกับลูกค้า โดยการส่งผลิตภัณฑ์ใหม่หลายรูปแบบเข้าแสดงงานสินค้าในประเทศต่างๆ
  โดยเฉพาะยุโรป
  ซึ่งเป็นตลาดใหญ่ของเฟอร์นิเจอร์ชุดและเพื่อเป็นการเพิ่มความสะดวกให้กับกลุ่มลูกค้าหรือผู้สนใจ
  ผลิตภัณฑ์ของบริษัทฯ ซึ่งมีรูปแบบหลากหลาย ทั้งขนาด และสี

  นอกเหนือจากการจัดทำแคตตาล็อกสินค้าประจำปีแล้ว บริษัทฯ ได้จัดทำ website ชื่อ
  www.sunwoodgroup.com และปรับปรุงข้อมูลใน website อย่างสม่ำเสมอ
  เพื่ออำนวยความสะดวกให้แก่ลูกค้าและผู้สนใจทั่วไป

  นอกจากนี้ในปี 2003 บริษัทฯ ได้รับใบรับรองการประกอบการรักษาสิ่งแวดล้อม ISO 14001
  จาก BVQI และใบรับรองของ FSC/Smart wood ในการใช้ไม้จากป่าที่จัดการแบบยั่งยืนด้วย

-   ลักษณะลูกค้า และกลุ่มลูกค้าเป้าหมาย

  กลุ่มบริษัทฯ มีความสัมพันธ์ที่ดีกับกลุ่มลูกค้า และเน้นคุณภาพสินค้าซึ่งมีความคงทน ใช้งานได้สะดวก
  ได้มาตรฐาน และการส่งมอบสินค้าตรงต่อเวลา
  จึงทำให้ได้รับความไว้วางใจจากลูกค้าโดยเน้นกลุ่มลูกค้าที่มีรายได้ระดับกลางถึงระดับสูง
  ในตลาดยุโรป สหรัฐอเมริกา และเอเซีย

-   การจำหน่ายและช่องทางการจำหน่าย

  ช่องทางการจำหน่ายของเฟอร์นิเจอร์สนามของบริษัท ซันวู้ดอินดัสทรีส์ จำกัด (มหาชน)
  สามารถแบ่งเป็น 2 กลุ่มคือ การขายตรงให้แก่ลูกค้ารายใหญ่ และการขายให้กับ บริษัทในเครือ
  คือ Gardenside International Ltd. USA (mail order), Lister Lutyens
  Co.,Ltd. – UK และ Lister USA ซึ่งจัดตั้งเมื่อปลายปี 2546 และจะเริ่มดำเนินการต้นปี
  2547

  นอกจากนี้ บริษัทในเครือยังรับผิดชอบในการทำตลาด และเป็นผู้กระจายสินค้าให้ลูกค้ารายย่อย
  โดยแบ่งช่องทางการจัดจำหน่ายเป็น 3 ช่องทาง คือ ผ่านโชว์รูม ทางเว็บไซต์
  และขายผ่านบัตรเครดิต

  ตารางแสดงสัดส่วนการขายสินค้าภายในประเทศและต่างประเทศ

  หน่วย : ล้านบาท

  ----------------- ---------- ------- -------- ------- ----------- ------- -------- ------- ---------------
  บริษัท              ในประเทศ                            ต่างประเทศ                            ประเทศกลุ่มลูกค้า

                    2546               2545             2546                2545             

                    ยอดขาย     ร้อยละ   ยอดขาย   ร้อยละ   ยอดขาย      ร้อยละ   ยอดขาย   ร้อยละ   

  บมจ.ซันวู้ดอินดัสทรีส์   56.34      12.80   27.27    6.84    383.86      87.20   371.54   93.16   อเมริกา กลุ่มยุโรป
                                                                                             ญี่ปุ่น

  บจก. ซันแคบิเนท     35.53      7.16    3.08     0.66    460.72      92.84   465.81   99.34   อเมริกา และ ญี่ปุ่น

  บจก. ลองซาน วีเนียร์ 22.04      18.33   33.79    23.30   98.21       81.67   111.26   76.70   กลุ่มยุโรป

  รวม               113.91     10.78   64.14    6.33    942.79      89.22   948.61   93.67   
  ----------------- ---------- ------- -------- ------- ----------- ------- -------- ------- ---------------

  (ข) ภาวะอุตสาหกรรมและการแข่งขัน

  บริษัท ซันวู้ดอินดัสทรีส์ จำกัด (มหาชน)

-   สภาพการแข่งขันในอุตสาหกรรม

  2-3 ปีที่ผ่านมา
  สภาวะทางการตลาดของอุตสาหกรรมเฟอร์นิเจอร์โดยเฉพาะเฟอร์นิเจอร์สนามในตลาดโลกยังคงมีการแข่งขันที่รุนแรงมาก
  โดยกลุ่มลูกค้าผู้นำเข้าเฟอร์นิเจอร์ในยุโรป สหรัฐอเมริกา ญี่ปุ่น มีโอกาสเลือกซื้อสินค้ามากขึ้น
  ส่งผลให้ผู้ขายเฟอร์นิเจอร์มีจำนวนเพิ่มขึ้น โดยเฉพาะอย่างยิ่งผู้ขายจาก อินโดนีเซีย ลาว
  มาเลเซีย พม่า และเวียดนาม
  ได้เพิ่มศักยภาพและขีดความสามารถในการส่งออกเฟอร์นิเจอร์สู่ตลาดโลก
  โดยเฉพาะด้านราคาสินค้า แม้การพัฒนาคุณภาพรูปแบบ
  และการพัฒนาสินค้าจะด้อยกว่าทางบริษัทฯอยู่มาก

-   จำนวนคู่แข่งขัน

  ในตลาดเฟอร์นิเจอร์คู่แข่งขันส่วนใหญ่เป็นผู้ผลิตมาจากประเทศในแถบเอเซีย
  ผู้ผลิตเหล่านี้จัดจำหน่ายสินค้าคุณภาพปานกลางในราคาถูก ไปยังอเมริกาและยุโรปเป็นหลัก
  การแข่งขันที่รุนแรงเช่นนี้ เกิดขึ้นในตลาดล่าง และตลาดกลาง
  แต่ส่งผลกระทบแก่ตลาดผู้บริโภคในตลาดบนเช่นกัน

-   บริษัทฯ เปรียบเทียบกับคู่แข่ง

  ลูกค้ามีความเชื่อมั่นในศักยภาพของบริษัทฯ ตามที่กล่าวมาแล้ว
  เพราะมีประสบการณ์ในอุตสาหกรรมไม้มากว่า 30 ปี บริษัทฯ มุ่งมั่นในการพัฒนาปรับปรุง สินค้า
  ทั้งในด้านคุณภาพ และรูปแบบอยู่ตลอดเวลา เพื่อตอบสนองความต้องการของตลาด
  ซึ่งปัจจุบันมีการเปลี่ยนแปลงอย่างรวดเร็ว

-   สถานภาพ และศักยภาพในการแข่งขัน

  แม้ว่าการแข่งขันที่รุนแรงเกิดขึ้นในตลาดล่าง และกลาง บริษัทฯ ซึ่งมีสินค้าในตลาด

  บน มีคู่แข่งหลักๆ น้อยราย อย่างไรก็ตาม บริษัทฯ
  ไม่ได้ละเลยสถานการณ์และได้นำนโยบายหลักๆ ที่สำคัญ ได้แก่ การบริหารจัดการต้นทุนการผลิต
  นโยบายการตลาดมาปฎิบัติอย่างต่อเนื่องเพื่อดำรงศักยภาพของบริษัทฯไว้

บริษัท ซันแคบิเนท จำกัด

  สำหรับสภาวะตลาดและการแข่งขันโดยภาพรวมของตลาดเฟอร์นิเจอร์ไม้สักที่ใช้ภายในสำนักงานและภายในบ้านมีการแข่งขันไม่รุนแรงนัก
  เนื่องจากเป็นตลาดของผู้ขาย จำนวนผู้ผลิตมีจำนวนน้อยรายคือประมาณ 10 ราย
  คู่แข่งสำคัญได้แก่ ประเทศเดนมาร์ค บริษัทฯ ยังคงเป็นผู้นำของตลาดของผลิตภัณฑ์ประเภทนี้
  เนื่องจากบริษัทฯมีศักยภาพเหนือคู่แข่ง โดยมีต้นทุนการผลิตต่ำกว่า ซึ่งเป็นผลมาจากบริษัทฯ
  มีฐานการผลิตใกล้แหล่งวัตถุดิบไม้สัก ส่งผลให้ต้นทุนของวัตถุดิบซึ่งประกอบด้วยราคาวัตถุดิบ
  และค่าขนส่งของบริษัทฯ ต่ำกว่า
  อีกทั้งต้นทุนค่าแรงของบริษัทฯยังต่ำกว่าในขณะที่คุณภาพของแรงงานไทยอยู่ในระดับใกล้เคียงกับกลุ่มผู้ผลิตในประเทศยุโรป

  นอกจากนี้ จากการที่อัตราแลกเปลี่ยนเงินสกุลยุโรปมูลค่าสูงขึ้น
  เมื่อเทียบกับเงินดอลล่าร์ทำให้ราคาสินค้าของบริษัทฯต่ำกว่าผู้ผลิตยุโรป บริษัทฯ
  มีผลิตภัณฑ์ที่หลากหลายให้ลูกค้า และรูปแบบผลิตภัณฑ์ที่ทันสมัยใช้งานสะดวกและทนทาน
  จัดส่งให้ลูกค้าตรงเวลา และบริการหลังการขายที่ดีทำให้ลูกค้าได้รับความพึงพอใจสูงสุด
  รวมทั้งบริษัทฯ ได้เพิ่มประสิทธิภาพ และประสิทธิผลในการดำเนินงานอย่างต่อเนื่อง
  โดยได้รับการรับรอง ดังนี้ :

  1. ใบรับรองสถานประกอบกิจการที่ปฏิบัติถูกต้องตามโครงการตรวจคุ้มครองแรงงาน
  หญิงและเด็กเพื่อส่งเสริมการส่งออก จากกระทรวงแรงงานและสวัสดิการสังคมเมื่อ วันที่ 15
  กันยายน พ.ศ. 2543

  2. ใบรับรองเรื่องมาตรฐาน ISO 9001:2000 จาก BVQI เมื่อวันที่ 4 พฤศจิกายน 2546

  สำหรับแนวโน้มการแข่งขันของตลาดเฟอร์นิเจอร์ไม้โดยเฉพาะไม้สัก และไม้คุณภาพสูงอื่นๆ
  ที่ใช้ภายในสำนักงานและภายในบ้านเริ่มมีการแข่งขันที่รุนแรงขึ้น

บริษัท ลองซาน วีเนียร์ จำกัด

  ความต้องการไม้วีเนียร์ขึ้นอยู่กับความต้องการของผลิตภัณฑ์ที่ได้กล่าวมาแล้วข้างต้น
  สำหรับช่องทางจำหน่าย บริษัทฯ ใช้วิธีขายตรงทั้งหมด

  เนื่องจากไม้วีเนียร์ที่ทำจากไม้สักเป็น สินค้า Premium ซึ่งแข่งขันในตลาดบน ปัจจุบัน
  อุตสาหกรรมผลิตไม้วีเนียร์ที่ทำจากไม้สักดังกล่าว มีผู้ผลิตทั่วโลกประมาณ 6 ราย
  โดยเป็นผู้ผลิตจากประเทศไทยจำนวน 4 ราย ผู้ผลิตจากกลุ่มประเทศยุโรป จำนวน 1 ราย
  และประเทศอินเดีย 1 ราย ซึ่งบริษัท ลองซาน วีเนียร์ จำกัด
  เป็นผู้ผลิตรายใหญ่ที่สุดในอุตสาหกรรมนี้ จากจำนวนผู้ผลิตไม้วีเนียร์ดังกล่าว
  อาจสรุปได้ว่าตลาดไม้วีเนียร์มีผู้ผลิตน้อยราย ในขณะที่ความต้องการไม้วีเนียร์เริ่มขยายตัวช้าลง
  ผู้ซื้อเริ่มหันไปใช้ไม้วีเนียร์ชนิดอื่นมากขึ้น

  อย่างไรก็ตามบริษัทฯ มิได้ละเลยในการผลิตวีเนียร์จากไม้ชนิดอื่นๆ ตามสภาพตลาดที่อำนวยให้
  นอกจากนี้ อุตสาหกรรมนี้ต้องอาศัย

  1) เงินทุนหมุนเวียนสำหรับวัตถุดิบจำนวนมาก

  2) ความชำนาญในการคัดเลือกวัตถุดิบ

3)  ความสัมพันธ์ที่ดีกับลูกค้าเป็นระยะเวลายาวนาน

(3) การจัดหาผลิตภัณฑ์และบริการ

(ก) ลักษณะการจัดให้ได้มาซึ่งผลิตภัณฑ์

การผลิต จำนวนโรงงาน กำลังการผลิตรวม นโยบายการผลิต

- การจัดหาผลิตภัณฑ์

  กลุ่มบริษัทฯ มีโรงงานทั้งสิ้น 5 แห่ง คือ ที่จังหวัดปทุมธานี 1 แห่ง และ ที่จังหวัด
  พระนครศรีอยุธยา 4 แห่ง

[TABLE]

  - นโยบายการผลิตที่สำคัญ

  กลุ่มบริษัทฯมีนโยบายในการผลิตโดยแบ่งการผลิตออกเป็น 2 ลักษณะ คือ

1)  ผลิตตามคำสั่งซื้อลูกค้า

2)  ผลิตชิ้นส่วนตามประมาณการยอดขายและปริมาณวัตถุดิบ

  ทั้งนี้กลุ่มบริษัทฯได้พัฒนาระบบการตรวจสอบคุณภาพสินค้าโดยบริษัทฯ
  นำระบบการบริหารการจัดการมาใช้เพื่อพัฒนาการบริหารและการจัดการของบริษัทฯให้เป็นไปตามมาตรฐานสากลซึ่งการบริหารและการจัดการที่ดีเป็นปัจจัยนำไปสู่การควบคุมดูแลที่ดีทั้งระบบของบริษัทฯ
  ซึ่งรวมถึงระบบการผลิตสินค้าให้มีคุณภาพตามมาตรฐานโลกด้วย โดยในปี2543บริษัท ซันแคบิเนท
  จำกัด ได้รับการรับรองเรื่องมาตรฐาน (ISO 9002) และ ในปี
  2546ได้รับการรับรองเรื่องมาตรฐาน (ISO 9001:2000) จาก BVQI ในปี2546 บริษัท
  ซันวู้ดอินดัสทรีส์ ได้รับการรับรอง เรื่องมาตรฐาน (ISO 140001) จาก BVQI
  เพิ่มขึ้นอีกหนึ่งบริษัท สำหรับนโยบายการผลิตที่สำคัญยังคงเน้นรูปแบบ ความสะดวกในการใช้
  ความทนทาน และระยะเวลาการส่งมอบ
  นโยบายการผลิตดังกล่าวมีวัตถุประสงค์เพื่อให้ลูกค้าได้รับความพึงพอใจสูงสุดและมั่นใจว่า
  เมื่อสั่งซื้อสินค้าจากบริษัทฯ
  ลูกค้าจะได้รับสินค้าที่มีคุณภาพตามความคาดหวังภายในระยะเวลาที่กำหนดได้

- การจัดหาวัตถุดิบ

-   บริษัท ซันวู้ดอินดัสทรีส์ จำกัด (มหาชน) :

  วัตถุดิบที่สำคัญได้แก่ ไม้สักแปรรูป และไม้แปรรูปชนิดอื่น ชิ้นส่วนเฟอร์นิเจอร์กึ่งสำเร็จรูป
  ไม้วีเนียร์ ฟิตติ้ง โครงสเตนเลส กาว สี ผ้า และกล่อง ฯลฯ
  วัตถุดิบที่ใช้ในงานเฟอร์นิเจอร์จะใช้ชิ้นส่วนที่ทำด้วยไม้สักเป็นส่วนมากในปัจจุบันบริษัทฯ
  ได้เพิ่มแบบเฟอร์นิเจอร์ใหม่ๆ ซึ่งมีการใช้ชิ้นส่วนและวัสดุที่ทำด้วยโลหะและโครงสแตนเลส
  เข้าเป็นส่วนประกอบของงานเฟอร์นิเจอร์มากขึ้น
  เพื่อเป็นการแนะนำรูปแบบใหม่ของสินค้าเข้าสู่ตลาด
  ในขณะเดียวกันสามารถลดปริมาณการใช้ไม้สักในชิ้นงานเฟอร์นิเจอร์เพื่อเป็นการลดต้นทุนอีกด้วย

- วัสดุทดแทน

  บริษัทฯ สามารถใช้ไม้ประเภทอื่นทดแทนไม้สัก เช่น ไม้โอ๊ค ไม้เชอรี่ ไม้มะม่วงป่า
  และไม้ยางพารา เป็นต้น โดยไม้ดังกล่าวมีราคาถูกกว่าไม้สัก อย่างไรก็ตาม บริษัทฯ
  ยังคงเน้นการผลิตเฟอร์นิเจอร์ด้วยไม้สัก เนื่องจากมีความสวยงามเป็นเลิศ อายุการใช้งานยาว
  มีมูลค่าเพิ่มสูงต่อหน่วย และยังคงได้รับความนิยมจากผู้บริโภคอย่างแพร่หลาย นอกจากนี้บริษัทฯ
  ได้ใช้โลหะผสมกับการใช้ไม้สัก เช่น สแตนเลส และอัลลอย
  เป็นส่วนประกอบในการผลิตเฟอร์นิเจอร์ ซึ่งจะเป็นการสร้างรูปลักษณ์ใหม่ในการผลิต
  และสามารถผสมผสานกับเฟอร์นิเจอร์ไม้สักได้อย่างเหมาะสมและมีความงดงาม

-   บริษัท ซันแคบิเนท จำกัด :

  วัตถุดิบที่สำคัญในการผลิตของบริษัทฯ ได้แก่ ไม้แปรรูป และไม้วีเนียร์
  โดยบริษัทฯสั่งซื้อโดยตรงจากต่างประเทศ และบางส่วนซื้อจาก บริษัท ซันวู้ดอินดัสทรีส์ จำกัด
  (มหาชน) และจากผู้ประกอบการไม้ในต่างประเทศ ซึ่งมีรายละเอียดขั้นตอนการซื้อเช่นเดียวกับ
  บริษัท ซันวู้ดอินดัสทรีส์ จำกัด (มหาชน) และสั่งซื้อไม้วีเนียร์จาก บริษัท ลองซาน วีเนียร์ จำกัด

-   บริษัท ลองซาน วีเนียร์ จำกัด

  ไม้สักเป็นวัตถุดิบที่สำคัญในการผลิต โดยบริษัทฯ นำไม้จากต่างประเทศเกือบทั้งหมด ทั้งนี้บริษัทฯ
  เป็นผู้จัดหาวัตถุดิบไม้ซุงด้วยตนเอง โดยนำมาคัดซุงชั้นดีเพื่อนำมา Slice เป็นแผ่นไม้บางวีเนียร์
  ส่วนซุงที่คุณภาพต่ำนำไปจำหน่ายต่อให้แก่โรงเลื่อยในเขตกรุงเทพฯ ต่อไป
  ปัจจุบันวัตถุดิบมีคุณภาพต่ำลง แต่ราคากลับมีแนวโน้มสูงขึ้น ทำให้การทำกำไรยากลำบากขึ้น

  รายละเอียดสัดส่วนการสั่งซื้อวัตถุดิบจากในประเทศและต่างประเทศ

(ข) ผลกระทบต่อสิ่งแวดล้อม

  บริษัทฯ และบริษัทย่อยเป็นผู้ผลิตเฟอร์นิเจอร์แบบครบวงจร ซึ่งประกอบด้วยวัตถุดิบเช่น ไม้ สี
  กาว ฯลฯ
  โดยให้ความใส่ใจต่อสิ่งแวดล้อมมาโดยตลอดและได้ให้ความร่วมมือกับหน่วยงานภาครัฐดำเนินการลดผลกระทบต่อสิ่งแวดล้อมโดยให้มีผลกระทบให้น้อยที่สุด
  ทั้งนี้บริษัทฯ และบริษัทย่อยได้ดำเนินการดังนี้

-   เศษไม้ ในการผลิตเฟอร์นิเจอร์และไม้บาง นั้น
    จะนำไปใช้เป็นเชื้อเพลิงเพื่อทำไอน้ำให้แก่โรงงาน
    โดยควบคุมมลภาวะทางอากาศและมลภาวะทางน้ำได้ แต่ละโรงงานมีระบบกำจัดฝุ่นด้วย
    filter bag สภาพการเผาไหม้ของเตาเผาเชื้อเพลิงสมบูรณ์มีควันน้อย0 ส่วนขี้เถ้า
    ซึ่งเป็นฝุ่นสามารถเก็บกักไว้ได้โดยระบบพ่นน้ำดัก ก่อนถ่ายลงในหลุมขนาดใหญ่ ให้ตกตะกอน
    บริษัทฯผ่านการตรวจสอบมาตรฐานจากหน่วยงานของรัฐ เช่น กรมโรงงาน กรมอุตสาหกรรม
    ฯลฯ

-   สี ทางบริษัทฯ ได้กำจัดละอองสี โดยใช้ระบบห้องพ่นเป็นแบบดักละอองสีด้วยระบบน้ำหมุนเวียน
    ซึ่งเป็นไปตามมาตรฐานสากล

-   กาว กาวที่ใช้
    เป็นกาวคุณภาพดีที่ผ่านการรับรองตามมาตรฐานสากลและผลิตโดยผู้ผลิตที่มีชื่อเสียงของโลก

-   ฝุ่น ฝุ่นที่เกิดจากการขัดชิ้นงานด้วยกระดาษทราย เครื่องขัด และการตัดเตรียมไม้ ทางบริษัทฯ
    ได้ใช้เครื่องดูดและเก็บฝุ่นแบบถุงกรอง (FILTER BAG) ที่ทันสมัย

-   ในการปรับปรุงระบบการบริหารสิ่งแวดล้อม บริษัทฯ กำลังดำเนินการให้สอดคล้องกับมาตรฐาน
    ISO-14001 ซึ่งอยู่ในระหว่างดำเนินการเพื่อขอรับรองมาตราฐานอีก 1 โรงงาน

  - ผลการปฎิบัติจริงเมื่อเทียบกับข้อกำหนดตามกฎหมาย

  - บริษัทฯ สามารถปฏิบัติได้ตามข้อกำหนดตามกฎหมาย –

  - ข้อพิพาทหรือการถูกฟ้องร้องเกี่ยวกับสิ่งแวดล้อม และแนวทางแก้ไข

  - บริษัทฯ ไม่มีข้อพิพาทหรือการถูกร้องเรียนเกี่ยวกับสิ่งแวดล้อม -

  (4) งานที่ยังไม่ส่งมอบ

-   ไม่มี –